Sel nädalavahetusel avab Telliskivi loomekeskuses uksed uus ja vinge esinemiskoht Vaba Lava, kus laupäeval, 20. septembri õhtul annab kontserdi võluv ja isikupärane laulja — Ingrid Lukas Zürichist.
Eestist pärit andekas Ingrid Lukas elab juba ligi 20 aastat Šveitsis. Lauljatar esitab laupäeval kell 21 algaval kontserdil koos trummari ja klahvpillimängija Patrik Zossoga värsket elektroonilise puutega loomingut uuelt peagi ilmuvalt kolmandalt heliplaadilt.
Kultuuriportaal vahetas paar sõna taas Tallinnat väisava artistiga.
Ingrid, sinu viimane album "Silver Secrets" oli üsna kiidetud kriitikute seas ja lugu "Unexpected" suisa raadiohitt - mis tagasisidet ise kogusid maailma pealt ja mida õppisid sellest?
Sain aru, et muusika on - my thing! Kreatiivsus on minu elu eliksiir. Õppisin, et muusikamaailm on nagu džungel - täis igasuguseid huvitavaid elukaid ja musikaalseid kreatuure. Pead kogu aeg selle nimel võitlema, mis sulle tähtis on. It`s brutal hard work, et ellu jääda.
Teed on kolmandat plaati - eelmisest kasvabki välja küsimus, et mis suunas tegutsed nüüd? Kas on rohkem kavas salvestada ka mainstream-maitsele sobivamat popmaterjali?
Ma ei lähtu küsimusest „mis sobiks mainstream maitsele“ Töötan enda ansambliga pigem akriibiliselt omaenda muusika keele kallal, et seda aina lihtsamalt ja selgemalt rääkida. Jäädes iseendale truuks ja tehes täpselt seda mida kuulen ja tunnen, et pean tegema. Siiski on meie uus muusika teinud suure sammu pop, elektroonika ja alternatiivse muusika poole.
Mis muidu sinu elus veel on olulist selle aasta sees toimunud - kõigepealt vast karjääri ja muusiku elus? Vaatasin, et Youtubes on üleval kontsert Zürichi kammerorkestriga - vägev ettevõtmine? Mida me veel ei tea - ei teadnud?
Jah, see kammerorkestri projekt oli küll mõnusalt intensiivne. Olin juba mitu aastat sellisest koostööst unistanud ja kui võimalus tuli, haarasin kinni. Arranžeerisime esimese ja teise plaadi laule Zürichi kammerorkestrile ja tegime koos ühe vägeva kontserdi.
Selle aasta sees toimus paar suuremat muutust. Lõppes koostöö erinevate partneritega nagu Universal Austria, booking agentuuride ja managementiga. Mingil hetkel oli plats tühi ja pidin endale uued koostööpartnerid otsima. See aeg oli raske ja õpetlik. Sain aru, et viis kuidas muusikat näen, teen ja elan sobib rohkem independent plaadifirma alla. Leidsin õiged inimesed oma lähedasest ringist ja communityst.
Aga isiklust elust - oled vahepeal mehe võtnud või midagi sarnast? Uue lemmiklooma? Ostnud uue auto ja maja? Tell us all!
Jah mul on uus mees, Tetra 4 süntesaator. Eriti lõbus kaaslane. Uus muusika maja on ka ehitatud. Varsti näete ja kuulete. Sain vahepeal (lõpuks ometi) kolmekümmneseks ja kinkisin endale vana kuuekümmnendatest võidusõiduratta ja tuunisin üles. Aasta tagasi alustasin uut muusikaõpetaja tööd ühes kihvtis koolis, kus ma rasketes oludes üleskasvanud teismelistega türgi ja albaania keeles räpin, laulan ja beat'e teen. Last but not least - ostsin endale aastase ujulapileti ja hakkasin pärast 12 aastast pausi jälle tõsiselt ujumistrenniga tegelema. Eesmärgiks on olümpiamängud 2028.
Ja Tallinna kontsert laupäeval - mida me kuulata saame?
Palju uut head muusikat : )
Ingrid Lukas esineb laupäeval Vaba Lava avaprogrammis Jazzkaar kutsub, kontserdi teises osas astub püünele soome artist Tuomo.